DA Den Europæiske Unions Tidende C 387/16

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 387/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»LENTILLES VERTES DU BERRY«

EF-Nr.: FR-PGI-0105-0948-06.02.2012

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse —  Geografisk område —  Bevis for oprindelse — ☒ Produktionsmetode —  Tilknytning —  Mærkning — ☒ Krav i nationale bestemmelser —  Andet (angives nærmere)

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger [artikel 9, stk. 4, i forordning (EF) nr. 510/2006]

3. Ændring(er):

Varebeskrivelse

— Ændring af linsernes størrelse: For at sikre ensartethed i linsernes størrelse og tilberedning, er det nødvendigt at udelukke linser, der er mindre end 4 mm.

— En forhøjelse af andelen af knækkede linser fra 0 % til 0,2 %. Forklaringen på dette er, at fordi der kan konstateres en stigende grad af tørke i det geografiske område, risikerer man oftere at finde knækkede linser. Andelen på 0,2 % gør det muligt at opnå et produkt af høj kvalitet og samtidig tage højde for de tekniske begrænsninger.

Produktionsmetode

— Høstdatoen udgår. Da høsten de sidste 2 sæsoner har været forsinket, har man været nødsaget til at forlænge høstperioden. Man har udelukkende bevaret kriteriet om linsernes maksimale vandindhold (18 %) for at kunne fastslå høsttidspunktet.

— Tilføjelse af et afsnit om gasdesinfektion af linserne efter høst, hvilket er absolut nødvendigt for at sikre en sund sædvanlig handelsmæssig kvalitet med hensyn til forekomst af insekter.

— Tilføjelse af et afsnit med en definition af den periode, hvor lentilles vertes de Berry må opbevares. Denne periode begrænses til et år fra den 1. september år x til 31. august år x + 1, da linserne normalt bliver høstet i juli. Denne periode hænger sammen med den anbefalede sidste anvendelsesdato, som ligger to år efter emballeringen, og gør det muligt at garantere, at produktet er friskt, når det sælges, og at det har en konstant høj kvalitet. Det faktum at man kan opbevare den foregående høst indtil den 31. august gør det muligt at undgå mangel på det færdige produkt på det tidspunkt, hvor en høst afløser en anden (det er nødvendigt med tid til gasdesinfektion og sortering af den nye høst).

— Anførelse i varespecifikationen, at lentilles vertes de Berry kun emballeres i big-bag i den beskyttede oprindelsesbetegnelses geografiske område. De uemballerede linser, der er sorteret efter standarderne for det færdige produkt, kan emballeres i big-bag og sendes enten til eksterne pakkerier eller til virksomheder, der specialiserer sig i færdigretter. Emballeringen i big-bag gør, at man bedre kan sikre en garanteret identifikation og sporing af sendingerne.

Krav i de nationale bestemmelser

Varebeskrivelsen er blevet opdateret, og afsnittet »krav i de nationale bestemmelser« er blevet tilføjet med de nødvendige kontrolpunkter.

ENHEDSDOKUMENT

RÅDETS FORORDNING (EF) Nr. 510/2006

»LENTILLES VERTES DU BERRY«

EF-Nr.: FR-PGI-0105-0948-06.02.2012

BGB ( X ) BOB ( )

1. Betegnelse:

»Lentilles vertes du Berry«

2. Medlemsstat eller tredjeland:

Frankrig

3. Beskrivelse af landbrugsproduktet eller fødevaren:

3.1. Produktets art:

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1:

Lentilles vertes de Berry er tørrede frø af bælgplanten lens culinaris, variant anicia. Linserne er 4-6 mm i diameter og er 2-2,5 mm i højden. Farven er mørkegrøn med en blå marmorering, der er mere eller mindre udtalt. Efter sortering skal de som minimum overholde følgende kriterier:

— vandindhold: ≤ 16 %

— fremmede bestanddele 0,2 % hvoraf mineralerne udgør 0,001 promille

— knækkede eller sprukne linser 0,8 %

— knækkede linser 0,2 %

— beskadigede linser 0,8 %

— uacceptable linser 0,1 %

De er rige på protein (i gennemsnit 31 %).

De koges højst i 30 minutter.

3.3. Råvarer (kun for forarbejdede produkter):

Ikke relevant.

3.4. Foder (kun for produkter af animalsk oprindelse):

Ikke relevant.

3.5. Specifikke etaper af produktionen, som skal finde sted i det afgrænsede geografiske område:

Dyrkning

Høst

Oplagring forud for gasdesinfektion og sortering

Gasdesinfektion

Sortering

3.6. Særlige regler vedrørende udskæring, rivning eller emballering osv.:

Emballeringen i big-bag skal ligeledes finde sted i det afgrænsede geografiske område og vedrører udelukkende uemballerede linser, der er sorteret efter standarderne for det færdige produkt. Disse big-bags sendes enten videre til eksterne pakkerier, hvor der pakkes efter ønske i salgsemballage til den endelige forbruger eller til storkøkkener, eller til virksomheder, der specialiserer sig i færdigretter.

Emballering af linser i big-bags gør, at man bedre kan sikre en garanteret identifikation og sporing af sendingerne, da denne form for emballering er sikrere end at transportere linserne uemballeret i lastbil. Således minimerer man risikoen for sammenblanding.

Pakning i salgsemballage til den endelige forbruger og ekspedition af lentilles vertes de Berry kan ske fra BGB-området eller fra eksterne pakkerier uden for BGB-området.

3.7. Specifikke mærkningsregler:

BGB-produktets etiket indeholder:

— Fødevarens navn: »Lentilles vertes du Berry«

— »certifié par« efterfulgt af navn og adresse på kontrolorganet

— EU's BGB-logo

4. Præcis afgrænsning af det geografiske område:

Dette område dækker 49 kommuner i Berry i departementerne Indre og Cher.

Cher: Charost, Mareuil/Arnon, Civray, St. Ambroix, Saugy.

Indre: St. Georges/Arnon, Migny, Diou, Ste Lizaigne, Paudy, Giroux, Meunet-sur-Vatan, Vatan, St. Florentin, La Chapelle St. Laurian, Guilly, Fontenay, Bouges-le-Château, Liniez, Ménétréols-sous-Vatan, Lizeray, Les Bordes, St. Aoustrille, Issoudun, Chouday, Ségry, St. Aubin, Meunet-Planches, Vouillon, Brives, Ste Fauste, Diors, Neuvy-Pailloux, Thizay, Montierchaume, Levroux, Coings, La Champenoise, St. Valentin, Vineuil, Villegongis, Francillon, Bretagne, Brion, Luçay le Libre, Chezelles, Villers-les-Ormes, Condé, Moulins-sur-Céphons.

5. Tilknytning til det geografiske område:

5.1. Det geografiske områdes egenart:

5.1.1. Jordbundsforhold

Den jord, der anvendes til dyrkning af lentilles vertes du Berry er ler- og kalkholdig. Jorden kan høre ind under kategorierne »Rendzina« og »kalkholdig brun jord«. Jorden har en sund hydromorfologi og god krummestruktur, den er ikke særlig kompakt, og den er rig på organisk materiale. Jordens rige vandreserver ligger gennemsnitligt på mellem 60 og 100 mm og fremmer linsernes modningsproces.

Jorden er ikke særlig dybgrundet, hvilket gør, at planterne vokser stærkt, og dette bidrager til et glimrende udbytte: Mere end 20 hkg i gennemsnit over de sidste 15 år. Man har oven i købet oplevet rekordudbytte, f.eks. 40 hkg på arealer, der ikke anses for at være ideelle til dyrkning af korn, endda uden brug af vanding og gødskning.

Denne ler- og kalkholdige jord er således sund og let at arbejde med, og den passer perfekt til dyrkning af linserne.

5.1.2. Klimaforhold

Hvad angår klimaforhold, nyder det geografiske område godt af et tempereret klima med regelmæssig nedbør om foråret og kraftige varmeperioder (27-30 °C) fra slutningen af juni.

5.1.3. Menneskelige faktorer

Det var i 1950'erne i Champagne Berichonne at man udviklede de første dyrkningsteknikker til fremme af både kvaliteten og udbyttet af grønne linser. Denne sagkundskab er blevet delt mellem producenterne af lentilles vertes du Berry, hvilket har gjort det muligt at udvikle dyrkningen i den beskyttede oprindelsesbetegnelses geografiske område.

Efter at der i 1960'erne kom flere producenter til området, nåede produktionen i 1983 op på at dække 7 200 hektar og 79 % af den franske linseproduktion.

Efter at foreningen L'Association Lentilles Vertes du Berry blev grundlagt i 1994 og BGB'en blev registreret i 1998, har produktionen af denne type linser grebet om sig. Produktionen af linser med denne BGB omfattede i starten omkring 170 hektar og er siden nået op på omkring 400 hektar.

Producenternes sagkundskab om lentilles vertes du Berry er karakteriseret ved:

— såning af linserne i ler- og kalkholdig jord

— såningstætheden er tilpasset jordtypen

— nøje bekæmpelse af ukrudt, tilpasset denne type afgrøde, hvorved risikoen for gråskimmel begrænses

— ensartet modning af linserne inden høsten

— en grundig sortering, der har til formål at begrænse antallet af brækkede, knækkede og beskadigede linser.

5.2. Produktets egenart:

5.2.1. Specifikke kendetegn

Lentilles vertes du Berry karakteriseres ved, at hinderne er mørkegrønne med en blå marmorering. Skindet er tyndt og blødt, og kernen er blød med en fin smag, der har en tone af kastanje.

Den kvalitative og grundige sortering af lentilles vertes du Berry giver en ensartet størrelse (4-6 mm i diameter), fjerner alle urenheder og garanterer således, at der ikke forefindes mineralske materialer (et maksimalt indhold på 0,001 promille).

Den ensartede størrelse gør, at lentilles vertes du Berry kan koges hurtigt, og at alle linserne bliver kogt lige meget. Disse kriterier er af afgørende betydning for forbrugerne og forarbejdningsvirksomhederne.

5.2.2. Omdømme

Udbredelsen af lentilles vertes du Berry har givet afgrøden anseelse, først lokalt, senere på regionalt plan. Denne anseelse er blevet målt i en undersøgelse fra 1993, hvor 31 % af de adspurgte spontant gav udtryk for, at de kendte til lentilles vertes du Berry og 51 % svarede, at de kendte dem på spørgerens foranledning.

Lentilles vertes du Berry spiller en central rolle i den lokale turisme:

— Grundlæggelse af La Maison de la Lentille i kommunen Chouday, hvor den første producent såede linserne.

— Grundlæggelse af lavsbroderskabet Confrérie des Fins Mangeux d’Lentilles i 1993, der har til formål at fremme lentilles vertes du Berry.

— I 1993 indførte man en fest for linserne i Vatan i Indre den anden weekend i september for at gøre et fremstød for de nyhøstede linser.

Hvad angår gastronomi har lentilles vertes du Berry siden 1972 gjort sig bemærket i den landsdækkende avis Le Figaro med den franske mesterkok på restauranten La Cognette i Issoudun Alain Nonnets originale kreation »Crème de lentilles du Berry«. Siden da er denne suppe blevet et forbillede, og den findes i adskillige kogebøger, oven i købet i Larousse de la cuisine régionale. I 2004 blev crème de lentilles også brugt ved konkurrencen om at blive den bedste kokkelærling i Europa.

Restauratørerne i »Tables Gourmandes du Berry« har også bidraget til linsernes omdømme ved at sætte dette landbrugsprodukt på deres menuer.

Der er udviklet adskillige partnerskaber med restauratører, som alle giver linserne en fremtrædende plads på menuen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den ler- og kalkholdige jord har stor indflydelse på lentilles vertes du Berry's ensartede grønne farve og linsernes størrelse. Jordens sunde hydromorfologi, gode krummestruktur og det, at den ikke er særlig kompakt, letter etableringen af afgrøden og gør det nemmere at bekæmpe sygdomme.

Planterne undgår stress på grund af de tempererede klimaforhold. Den stærke varme i slutningen af vækstperioden sætter en hurtig stopper for blomstringen, hvilket bidrager til en ensartet modningsproces.

Sammenhængen mellem klimaforholdene og jordbundstypen sikrer kerner af ensartet størrelse og farve, der modnes på samme tidspunkt.

Desuden er den ler- og kalkholdige jord let at arbejde med, hvilket begrænser tilstedeværelsen af mineralske materialer i de høstede linser. Den sagkundskab, der er blevet udviklet i forbindelse med sorteringen af linserne i BGB-området bidrager således til det særlige forhold, at der ikke findes mineralske materialer i det færdige produkt.

Desuden giver denne type jordbund, i modsætning til bjergenes mere syreholdige og hårde jordbund, linserne en blød smag, der indeholder en let tone af kastanje, som forbrugerne sætter stor pris på. Mange mennesker siger, at linserne har en delikat smag og genkender dem blandt andre typer linser.

Det er således disse særlige jordbundsforhold i området og de særlige dyrkningsmetoder, der er blevet anvendt de sidste tredive år af producenterne i regionen, der giver dette lokale produkt sine særlige egenskaber. Takket være Paul Dufours arbejde med at udvikle denne afgrøde, der er perfekt tilpasset til den ler- og kalkholdige jord i BGB-området, har kvaliteten og udbyttet af produktet haft fremgang. Heraf kommer således lentilles vertes du Berry's omdømme, der fortsat bliver styrket takket være restauratørerne i regionen og deres gastronomiske fokus på produktet.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

https://www.inao.gouv.fr/fichier/CDCIGPLentilleVerteDuBerry.pdf

(1) EUT L 93 af 31.3.2006, s. 12.